示高臺足菴紹印
作者：胡寅
朝代：宋

paragraphs: 萬生紛綸墮迷網，誰能自拔起情想。
隙塵初傍陰色空，燒草又趁春風長。
將身出家參佛祖，此病中作膏肓養。
足菴道人肯珍重，不與凡流較斤兩。
彼方彈雀棄隋珠，我自舍魚取熊掌。
高臺平挹石廩翠，古轍下輾雷溪響。
粥魚齋鼓不經營，竹月松風靜來往。
定心古井波浪息，夜氣靈源襟韻爽。
憶昔幽尋度雲壑，見投佳句論鄉黨。
豈惟高格擅風騷，頗信中扃得平廣。
轉頭塵事還匆匆，入夢勝遊真莽莽。
山梅有信寄一枝，更欲青鞋快真賞。